  Майя Бывальцева Эм удысын ужасьёслэн уждунзылэн оклад люкетэз будӥз Удмуртиын. Со сярысь ивортӥз элькунысь тазалыкез утёнъя министр Алексей Чуршин. Солэн верамезъя, улосвыл кивалтэтлэн кылем ар пумын кутэм пуктэтэзъя, эмъюртъёсын ужасьёслэн уждунзыя выль валатэт (положение) кутэмын. Со лэсьтэмын, окладлэн люкетэз ултӥясь пичи медаз луы шуыса, вераз министр. Кылем арын эскерон ӵектос ужаны кутскиз, сое быдэсъянэ пыриськизы элькун, кар но куд-огез ёрос эмъяськонниос. «Эскерон бере ми со сӧзнэтэз улонэ пыӵатыны ӧдъямы. Кутсконысеныз ик уждунэз дыраз тыронэз чаклан арнялы быдэ мынӥз, нош быдӟалаезъя — толэзьлы быдэ. Южтолэзе-инвожое мон аслам косэменым эскеронъёс радъяй, шонер-а лыдъясько тыронъёс но макем умой быдэсъяське Удмуртиысь кивалтэтлэн 501-тӥ пуктэтэз. Куартолэзе-инвожое 26 эмъяськонниосын эскеронъёс ортчытэмын. Кӧня ке справкаос басьтэмын ни. Ватсаса эшшо 14 эмъюртъёсын эскеронъёс ортчытӥськомы. Янгышанъёс вань, ми соосты шараяськомы. Кытын ке, 501-тӥ пуктэтэз тӥяса, юнматэм тыронъёс кулэстӥсько, ужъя тупанкылын пусъем ужоскетъёсты быдэсъямтэ понна пичиятӥсь коэффициентъёс кутӥсько. Ми адӟимы, куд-ог ужъюртъёсын уждун кулэсмыны кутскиз», — вераз Чуршин. Эм удысын ужасьёслы уждун тырон радлыкез кылем арын 44 гинэ ужъюртъёс быдэсъязы ке, 2016-тӥ арын 5 толэзь ӵоже 52 эмъяськонниос. Чуршинлэн верамезъя, 69 эмъюртъёсын эмчиослэн уждунзы кылем арын сярысь будӥз, 76-яз — шор ёзо эм ужасьёслэн, 86-яз — покчи ужасьёслэн. 35 эмъяськонниосын эмчиослэн уждунзы кулэсмиз, 12-аз — шор ёзо эм ужасьёслэн, 11-аз — покчи ужасьёслэн. Но уждунъя шоро-куспо лыдпусъёс будӥзы. Росстат ивортэмъя, таяз арын 1-тӥ кварталэ (федерал ужъюртъёсты лыдэ басьтытэк), 2015-тӥ арысь та вакытэн ик ӵошатыса, шоро-куспо уждун йылӥз. Уждунлэн шоро-куспо быдӟалаез:  — эмчиослэн — 34 сюрс 808 манет 70 коньы (1 процентлы будӥз);  — шор ёзо эм ужасьёслэн — 19 сюрс 620 манет 20 коньы (3,1 процентлы будӥз);  — покчи эм ужасьёслэн — 14 сюрс 324 манет 30 коньы (12,8 процентлы будӥз). Удысэтлэн статистикаезъя (Удмуртиысь тазалыкез утёнъя министерствоя — ред.) 2016-тӥ арын толшор-куартолэзь ӵоже эм удысын вань ужасьёслэн уждунзы кылем арын сярысь озьы ик будӥз. Тегъёс: Мерлык Тазалык Ижкар Удмуртия уждун Тазалыкезутёнъяминистерство  